cyanic-selkie/wikianc huggingface dataset:
ობი-ვან კენობი
ობი-ვან კენობი (Obi-Wan Kenobi) — გამოგონილი პერსონაჟი „ვარსკვლავური ომების“ სამყაროდან. თავდაპირველ ტრილოგიაში ობი-ვანი ჯედაი ოსტატია, მეორეხარისხოვანი პერსონაჟი, რომლის როლსაც ინგლისელი მსახიობი ალეკ გინესი ასრულებს. პრიქველების ტრილოგიაში, რომელიც მოგვიანებით გამოვიდა, პერსონაჟის ახალგაზრდა ვერსია ორი მთავარი პროტაგონისტიდან ერთ-ერთია (ანაკინ სკაიუოკერთან ერთად) და მის როლს შოტლანდიელი მსახიობი, იუან მაკგრეგორი ასრულებს. ორიგინალ ტრილოგიაში იგი პირველად მოხსენიებულია სახელით „ბენ კენობი“, რომელსაც იგი გალაქტიკური იმპერიისგან მიმალვაში ყოფნის დროს იყენებს. იგი ლუკ სკაიუოკერის მენტორია და სწორედ ის გააცნობს ლუკს ჯედაის გზას. დართ ვეიდერთან დუელში თავის გაწირვის შემდეგ ობი-ვანი ლუკის დახმარებას და ხელმძღვანელობას იმპერიის წინააღმდეგ ბრძოლაში ძალის საშუალებით აგრძელებს. პრიქველების ტრილოგიაში, რომლის სიუჟეტიც ორი ათეული წლით ადრე ვითარდება, იგი თავდაპირველად ჯედაი ოსტატის, ქუაი-გონ ჯინის პადავანია (შეგირდი), ხოლო მოგვიანებით, ანაკინ სკაიუოკერის, ლუკის მამის მენტორი და მეგობარი. კენობის ხმა მცირე ხნით ისმის გაგრძელების ტრილოგიაში, როცა ის მთავარ გმირს, რეის ელაპარაკება. იგი მთავარი პერსონაჟია სხვადასხვა სახის პროდუქციაში, მათ შორის, მინი-სერიალში „ობი-ვან კენობი“, რომელშიც მის როლს კვლავ მაკგრეგორი ასრულებს.
ალეკ გინესს IV ეპიზოდში (1977) შესრულებულმა როლმა ოსკარის ნომინაცია მოუტანა მამაკაცის მეორეხარისხოვანი როლის საუკეთესო შესრულებისთვის, რაც „ვარსკვლავური ომების“ ფილმებისთვის დღემდე ერთადერთ სამსახიობო ნომინაციად რჩება. დადებითი კრიტიკული შეფასება მოჰყვა მაკგრეგორის შესრულებასაც პრიქველების ტრილოგიაში. გინესმა IV ეპიზოდში შესრულებული როლისთვის სატურნის ჯილდო მოიპოვა, ხოლო 20 წლის შემდეგ იმავე როლისთვის იგივე ჯილდოზე მაკგრეგორიც წარადგინეს ფილმისთვის „ფარული საფრთხე“ (I ეპიზოდი).
შექმნა
პერსონაჟის შთაგონების წყარო გახდა გენერალი მაკაბე როკუროტა, პერსონაჟი აკირა კუროსავას ფილმიდან „დამალული ციხესიმაგრე“, რომლის როლსაც ტოსირო მიფუნე თამაშობს (მსახიობი, რომლის აყვანაც ჯორჯ ლუკასს თავდაპირველად ობი-ვანის როლზე სურდა). 1977 წლის ფილმის ადრეულ მონახაზებში ობი-ვანის პირველი შეხვედრა ლუკთან პირდაპირ აღებულია „ჰობიტიდან“, რაც ადასტურებს, რომ პერსონაჟის შთაგონების ერთ-ერთი წყარო განდალფი იყო. ლუკასის თავდაპირველი გეგმით, პირველ ფილმში ობი-ვანი უნდა გადარჩენილიყო, თუმცა, აღმოაჩინა, რომ კულმინაციურ საბრძოლო სცენაში პერსონაჟი უფუნქციოდ რჩებოდა. მოგვიანებით, ლუკასი ამბობდა, რომ „უფრო ძლიერი, საინტერესო და დამაკმაყოფილებელი იქნებოდა, თუ მას დართ ვეიდერი მოკლავდა და შემდეგ სხვა ფორმით გააგრძელებდა არსებობას.“
ორიგინალი ტრილოგია (1977–1983)
ობი-ვანი პირველად ჩნდება ვარსკვლავურ ომებში, როგორც 57 წლის განდეგილი ტატუინზე, ფსევდონიმით ბენ კენობი. როცა ლუკ სკაიუოკერი და C-3PO მოგზაურობენ უდაბნოში R2-D2-ის საპოვნელად, ობი-ვანი გადაარჩენს მათ ტუსკანებისგან. ობი-ვანის სახლში, ახლად ნაპოვნი R2-D2 რთავს პრინცესა ლეიას ჩანაწერს, სადაც იგი ამბობს, რომ R2-D2-ს აქვს გალაქტიკური იმპერიის სუპერიარაღის, სიკვდილის ვარსკვლავის, გეგმა. ლეია კენობის სთხოვს გეგმებისა და R2-D2-ს უსაფრთხოდ ჩაყვანას პლანეტა ალდერანზე აჯანყებულთა ალიანსის დასახმარებლად. ობი-ვანი ლუკს უმხელს თავის საიდუმლო იდენტობას და ეუბნება, რომ ის ჯედაია. კენობი ხსნის, რომ ჯედაებზე ნადირობდნენ და ისინი გაანადგურა იმპერიამ, მის ყოფილ შეგირდის და ლუკის მამის მკვლელის, დართ ვეიდერის დახმარებით. ობი-ვანი ლუკს აძლევს მამამისის სინათლის მახვილს და სთხოვს, გაჰყვეს ალდერანზე და დაიწყოს წვრთნა. ლუკი, თავიდან, უარყოფს შეთავაზებას, თუმცა მას შემდეგ, რაც ნახავს იმპერიული შტურმტრუპერების მიერ დახოცილ ბიძა ოუენსა და დეიდა ბერუს, გადაწყვეტს, გახდეს ჯედაი.
მოს აისლიში ობი-ვანი ძალას იყენებს იმპერიელების მოსატყუებლად და სამხედრო კონტროლის პუნქტის გასავლელად. ისინი შედიან ადგილობრივ კანტინაში და ხვდებიან ჰან სოლოსა და ჩუბაკას. ლუკი და ობი-ვანი ჰან სოლოს უთანხმდებიან და ალდერანისკენ მიფრინავენ ჰან სოლოს „ათასწლიანი შავარდენით“. გზაში ობი-ვანი ლუკს აცნობს სინათლის მახვილით ბრძოლას. უეცრად ის გრძნობს „დიდ არეულობას ძალაში“ და როცა ხომალდი გამოდის ჰიპერსივრციდან, ის და დანარჩენები გაიგებენ, რომ იმპერიამ ალდერანი გაანადგურა. „შავარდენი“ ამჩნევს TIE გამანადგურებელს. ისინი აედევნებიან TIE-ს სიკვდილის ვარსკვლავამდე, რის შემდეგად მასიური კოსმოსური სადგურის ტრაქტორული სხივის არეალში ხვდებიან. სიკვდილის ვარსკვლავის ბორტზე, ობი-ვანი ანეიტრალებს ტრაქტორსხივს. რამდენიმე წამის შემდეგ ობი-ვანი ვეიდერს შეხვდება და იწყება ბრძოლა. ობი-ვანი დუელს ყურადღების გასაფანტად იყენებს, რაც სხვებს გაქცევის საშუალებას აძლევს. ობი-ვანი ვეიდერს მისი მოკვლის საშუალებას აძლევს, თუმცა კენობის სხეული სიკვდილამდე უეცრად ქრება. ფილმის ბოლოს, როცა აჯანყებულები თავს ესხმიან სიკვდილის ვარსკვლავს, ობი-ვანი ლუკს ესაუბრება ძალის მეშვეობით და ეხმარება იმპერიული სუპერიარაღის განადგურებაში.
„იმპერიის საპასუხო დარტყმაში“ ობი-ვანი ჩნდება რამდენჯერმე, როგორც ძალის მოჩვენება. ყინულის პლანეტა ჰოთზე ის ჩნდება, რათა ლუკი გაგზავნოს პლანეტა დეგობაზე, ჯედაი ოსტატ იოდას საპოვნელად. იოდას სკეპტიციზმის მიუხედავად, ობი-ვანი არწმუნებს მას ლუკის გაწვრთნის აუცილებლობაში. მოგვიანებით, ობი-ვანი კვლავ ჩნდება და სთხოვს ლუკს, არ წავიდეს ღრუბლების ქალაქში მეგობრების გადასარჩენად, თუმცა, ლუკი ამ რჩევას არ ითვალისწინებს.
ჯედაის დაბრუნებაში ობი-ვანი ჩნდება იოდას სიკვდილის შემდეგ დეგობაზე. ობი-ვანი ადასტურებს, რომ ვეიდერი ნამდვილად ლუკის მამა, რაც წინა ეპიზოდში ჯერ თავად ვეიდერმა უთხრა ლუკს, ხოლო შემდეგ, იოდამ დაადასტურა და ასევე გაუმხელს, რომ ლეია ლუკის ტყუპი დაა. ის მოუწოდებს ლუკს, შეებრძოლოს ვეიდერს და დაამარცხოს იგი. აჯანყებულთა გამარჯვების შემდეგ კენობი ჩნდება ენდორზე გამარჯვების აღნიშვნისას, იოდასა და გამოსწორებული ანაკინ სკაიუოკერის ძალის მოჩვენებებთან ერთად.
პრიქველების ტრილოგია (1999–2005)
„ფარულ საფრთხეში“, რომლის მოქმედებაც ორიგინალ ტრილოგიამდე 32 წლით ადრე მიმდინარეობს, 25 წლის ობი-ვან კენობი ქუაი-გონ ჯინის (ლიამ ნისონი) მოწაფეა. ის მიჰყვება თავის ოსტატს კორუმპირებულ სავაჭრო ფედერაციასთან მოსალაპარაკებლად, რომელსაც პლანეტა ნაბუს გარშემო თავისი ფლოტით ბლოკადა აქვს დაწესებული. ისინი ებრძვიან საბრძოლო დროიდებს და ეშვებიან ნაბუზე ფედერაციის ხომალდებით. ნაბუზე ქვაი-გონი და ობი-ვანი გადაარჩენენ პლანეტის 14 წლის დედოფალ პადმე ამიდალას (ნატალი პორტმანი) ჯარ ჯარ ბინკსის (აჰმედ ბესტი) დახმარებით და გაფრინდებიან რესპუბლიკის დედაქალაქ პლანეტა კორუსანტისაკენ. გაქცევისას ხომალდის ჰიპერძრავა ზიანდება, რის გამოც ისინი ისინი ეშვებიან ტატუინზე, სადაც ხვდებიან 9 წლის მონა ანაკინ სკაიუოკერს. კვაი-გონს სჯერა, რომ ბიჭი „რჩეულია“, რომელიც, წინასწარმეტყველების მიხედვით, ძალას ბალანსს მოუტანს. ანაკინი უერთდება ჯგუფს კორუსანტზე წასვლისას. ტატუინის დატოვებისას მათ თავს ესხმით დართ მოლი, სითი შეგირდი. სითების ორდენი ამ დრომდე 1000 წლის წინ განადგურებულად ითვლებოდა.
როცა კვაი-გონი და ობი-ვანი ნაბუზე ბრუნდებიან ბლოკადის დასასრულებლად, მათ კვლავ ხვდება მოლი და იწყება ბრძოლა ორი ერთის წინააღმდეგ. მოლი სასიკვდილოდ ჭრის კვაი-გონს და თითქმის კლავს ობი-ვანს, თუმცა კენობი ახერხებს მის დამარცხებას და შუაზე გაჭრას. იგი სიტყვას აძლევს ქუაი-გონს, რომ შეასრულებს მის უკანასკნელ თხოვნას და გაწვრთნის ანაკინს, როგორც ჯედაის, საბჭოს თანხმობით ან მის გარეშე. იოდა ობი-ვანს ჯედაი რაინდად ნათლავს და გარკვეული ყოყმანის შემდეგ, უფლებას აძლევს, ანაკინი მოწაფედ აიყვანოს.
10 წლის შემდეგ, ფილმში „კლონების თავდასხმა“, ობი-ვანი პატივცემული ჯედაი და ანაკინის (ჰეიდენ კრისტენსენი) ოსტატია. ანაკინი ძლევამოსილი, თუმცა ამპარტავანი ჯედაია, რომელიც ფიქრობს, რომ ობი-ვანი არ აძლევს განვითარების საშუალებას. პადმეს, ამჟამად სენატორის მკვლელობის მცდელობის აღკვეთის შემდეგ ობი-ვანი მარტო მიდის მკვლელის საპოვნელად პლანეტა კამინოზე. აქ ის შეიტყობს კლონების მასიური არმიის შესახებ, რომელიც პლანეტის მაცხოვრებლები რესპუბლიკისთვის ქმნიან. კლონები შექმნილი არიან ჯანგო ფეტის (ტემუერა მორისონი), თავებზე მონადირის, დნმ-ისგან. ობი-ვანი და ჯანგო ფეტი იბრძვიან მას შემდეგ, რაც კენობი მიხვდება, რომ სენატორის მკვლელობა სწორედ ჯანგომ სცადა. ფეტი გარბის ჯეონიოზისზე კლონ შვილთან, ბობა ფეტთან ერთად.
ჯეონოზისზე ობი-ვანი აღმოაჩენს ზოგიერთი ვარსკვლვური სისტემის შეთქმულებას რესპუბლიკის წინააღმდეგ რევოლუციის შესახებ, რომლის უკანაც დგას ყოფილი ჯედაი და ამჟამად სითების ლორდი, ქუაი-გონის ყოფილი ოსტატი, გრაფი დუკუ (კრისტოფერ ლი). ანაკინისათვის შეტყობინების გაგზავნის შემდეგ ობი-ვანს დუკუ შეიპყრობს, დაკითხავს და სიკვდილს მიუსჯის. ანაკინი, პადმე და სხვა ჯედაები მიდიან ჯიენოსისზე ობი-ვანის სიკვდილით დასჯამდე. კენობი და სკაიუოკერი ებრძვიან დუკუს, თუმცა მარცხდებიან, მათ სიცოცხლეს გადაარჩენს იოდა, ხოლო დუკუ გარბის.
„სითების შურისძიებაში“, სამი წლის შემდეგ, ობი-ვანი არის ჯედაი ოსტატი და ჯედაების საბჭოს წევრი, ასევე რესპუბლიკის დიდი არმიის გენერალი. ანაკინი, ახლა უკვე ჯედაი რაინდი, რჩება ობი-ვანის პარტნიორად და ორივე ომის გმირები და ახლო მეგობრები არიან. ფილმი იწყება კორუსანტის ბრძოლით. ობი-ვანი და ანაკინი მიდიან გატაცებული კანცლერი პალპატინის გამოსახსნელად, რომელიც კიბორგი სეპარატისტი მეთაურის, გენერალ გრივუსის კრეისერზე იმყოფება. გრივუსის ხომალდზე დუკუ კვლავ დაუპირისპირდება ჯედაებს, ბრძოლიდან გამოთიშავს ობი-ვანს, თუმცა ანაკინი ამარცხებს გრაფს და კლავს მას პალპატინის ბრძანებით. კორუსანტზე დაბრუნების შემდეგ კენობი მიდის უტაპაუზე გრივუსის მოსაძებნად და კლონების ომის დასასრულებლად.
სეპარატისტთა ბაზის აღმოჩენის შემდეგ, ობი-ვანი ებრძვის და კლავს გრივუსს. მალევე პალპატინი, რომელიც, სინამდვილეში სითების ლორდი დართ სიდიუსია და ომის უკანაც ის დგას, გასცემს ბრძანება 66-ს. კლონები თავს ესხმიან ჯედაებს, თუმცა, ობი-ვანი გადარჩება და ხვდება იოდასა და ალდერანის სენატორ ბეილ ორგანას სენატორის ხომალდზე Tantive III. ობი-ვანი და იოდა კორუსანტზე დაბრუნებისას აღმოაჩენენ, რომ ჯედაების ტაძარში ყველა ჯედაი დახოცილია. გადარჩენილი ჯედაებითვის შეტყობინების გაგზავნის შემდეგ გულგატეხილი ობი-ვანი უყურებს უსაფრთხოების ჰოლოგრამის ჩანაწერს, სადაც ჩანს, რომ ჯედაები ტაძარში ანაკინმა დახოცა, რომელიც ახლა სიდიუსის შეგირდია ახალი სახელით – დართ ვეიდერი. იოდა მიდის სიდიუსთან საბრძოლველად და ობი-ვანს დაავალებს ვეიდერთან შებრძოლებას. კენობი ყოყმანობს, თუმცა თანხმდება, როცა იოდა ამბობს, რომ ანაკინ სკაიოუკერი აღარ არსებობს, ის „შთანთქა“ ვეიდერმა.
ობი-ვანი სტუმრობს პადმეს ვეიდერის ადგილსამყოფლის გასაგებად და იგებს, რომ სწორედ ვეიდერია პადმეს ქმარი და მისი ჯერ არდაბადებული ბავშვის მამა. როცა პადმე თავის ქმართან მიდის ვულკანურ პლანეტა მუსტაფარზე, მას შეუმჩნევლად მიჰყვება კენობი. ჩასვლისას ობი-ვანი ანაკინს უპირისპირდება. ანაკინი კენობის და პადმეს მის წინააღმდეგ შეთქმულებაში ადანაშაულებს და პადმეს ძალის საშუალებით დახრჩობას ცდილობს, რის გამოც იგი გონებას კარგავს. ხანგრძლივი და დაუნდობელი დუელის შემდეგ ობი-ვანი ვეიდერს ფეხებსა და მარცხენა ხელს აჭრის და ლავის ტბაში ტოვებს სასიკვდილოდ, ხოლო მისი სინათლის მახვილი თან მიაქვს. სიდიუსი გადაარჩენს ვეიდერს და გადააქცევს კიბორგად, რომელსაც ორიგინალ ტრილოგიაში ვხვდებით.
ობი-ვანს პადმე მიჰყავს ასტეროიდ პოლის მესაზე, სადაც ის ტყუპებზე – ლუკსა და ლეიაზე მშობიარობას გადაჰყვება. ლეიას შვილად აიყვანს ბეილ ორგანა, ხოლო ლუკს იშვილებენ ანაკინის ნახევარძმა ოუენ ლარსი და ბერუ ტატუინზე. იოდა ობი-ვანს ჰპირდება, რომ გარდაცვლილ ქუაი-გონთან კომუნიკაციას ასწავლის, რომელიც ობი-ვანს სიკვდილის შემდეგ ძალის მოჩვენების სახით ცოცხლებთან კომუნიკაციას ასწავლის. ტატუინზე, ობი-ვანი ოუენს და ბერუს გადასცემს ჩვილ ლუკს, ხოლო თავად რჩება იმავე პლანეტაზე, რათა თვალყური ადევნოს მას და დაელოდოს დროს, როცა შესაძლებელი გახდება დართ სიდიუსთან და ახლადშექმნილ გალაქტიკურ იმპერიასთან ბრძოლა.
გაგრძელების ტრილოგია (2015–2019)
„ძალის გამოღვიძებაში“, რომელიც „ჯედაის დაბრუნებიდან“ 30 წლის შემდეგ მიმდინარეობს, მთავარ გმირს, რეის (დეიზი რიდლი) ობი-ვანის ხმა ლუკის და ანაკინის სინათლის მახვილთან შეხებისას ესმის. ობი-ვანის რეის სახელს ამბობ, ხოლო შემდეგ იმეორებს სიტყვებს, რომლებიც ლუკს უთხრა „ათასწლეულის შევარდენის“ ბორტზე წვრთნისას: „These are your first steps“ („ეს შენი პირველი ნაბიჯებია“). ეს სიტყვები თავდაპირველად ჯეიმზ არნოლდ ტეილორმა ჩაწერა, თუმცა, მოგვიანებით იგი მაკგრეგორით ჩაანაცვლეს. სიტყვა „რეი“ ამოჭრილია ალეკ გინესის ჩანაწერიდან, სადაც ის ამბობს სიტყვას „afraid“.
ფილმში „უკანასკნელი ჯედაი“ ლუკი არაპირდაპირ ახსენებს ობი-ვანს, როცა ჯედაების დაცემის შესახებ რეის ესაუბრება. იგი, ასევე, მოხსენიებულია R2-D2-ს ჩანაწერში, რომლითაც იგი ლუკის დაყოლიებას ცდილობს, დაეხმაროს წინააღმდეგობის მოძრაობას პირველი ორდენის ტირანიის წინააღმდეგ. რაიან ჯონსონის თქმით, მას სურდა, ფილმში იუან მაკგრეგორი ყოფილიყო, თუმცა, იმის გამო, რომ მარკ ჰემილის და იუან მაკგრეგორის ინტერაქცია ეკრანზე მანამდე არასოდეს მომხდარა, იოდას გამოჩენას უფრო მეტი ემოციური დატვირთვა ექნებოდა.
„სკაიუოკერის აღზევებაში“ პალპატინთან ბრძოლისას რეის სხვა ჯედაებთან ერთად ობი-ვანის ხმაც ესმის.
სხვა ფილმები
ობი-ვანი არაპირდაპირად ახსენეს 2016 წლის ფილმში „განდგომილი ერთი“. აჯანყებულთა ალიანსის ლიდერი, მონ მოთმა (ჯენევიევ ო’რილი), ესაუბრება ბეილ ორგანას სიკვდილის ვარსკვლავის გეგმების გადაცემაზე ჯედაისთვის, რომელიც რესპუბლიკის დაცემის შემდეგ მიმალვაშია. იგულისხმება, რომ ისინი ობი-ვან კენობის გულისხმობენ.
წინასწარ წარმოებაში იყო სოლო ფილმი ობი-ვანის შესახებ, თუმცა იგი სერიალის სასარგებლოდ გაუქმდა. პროექტი იყო ყველაზე მოთხოვნადი ანთოლოგია The Hollywood Reporter-ის გამოკითხვაში. „სოლოს“ ფინანსური წარუმატებლობის გამო იგი საბოლოოდ, მინისერიალის სახით გამოვიდა. ფილმის რეჟისორი და სცენარისტი უნდა ყოფილიყო სტივენ დოლდრი. TMZ-ს მიხედვით, ფილმის მოვლენები განვითარდებოდა „სითების შურისძიებიდან“ რამდენიმე წლის შემდეგ. მათში იქნებოდნენ ტუსკენები და სამხედრო მეთაური, რომლებიც ობი-ვანს ლუკის დასაცავად მიმალვიდან გამოსვლას აიძულებდნენ.
კლონების ომები
ობი-ვანი არის ანიმაციური მიკროსერიალის ვარსკვლავური ომები: კლონების ომებისა და კომპიუტერული გრაფიკით ანიმაციური სერიალ ვარსკვლავური ომები:კლონების ომების მთავარი პერსონაჟი, მას ახმოვანებს ჯეიმზ არნოლდ ტეილორი. ორივე სერიალში ობი-ვანი არის გენერალი კლონების ომებში და ანაკინთან ერთად აქვს უამრავი თავგადასავალი სეპარატისტებთან ბრძოლისას. ომებში ობი-ვანს დიპლომატიურმა ნიჭმა „მომლაპარაკებლის“ ზედმეტსახელი მოუტანა, მას ბრძოლების დასრულება იარაღის გარეშე შეეძლო. ბოლოს ნახსენებ სერიალში იგი არაერთხელ ებრძვის გენერალ გრივუსს, ბნელ ჯედაი ასაჟ ვენტრესსა და გრაფ დუკუს. ასევე წარმოჩენილია მისი სასიყვარულო ურთიერთობა სატილ კრიზსთან და მოსისხლე მტრის, დართ მოლის, დაბრუნება.
აჯანყებულები
ანიმაციურ სერიალ აჯანყებულებში, ახალ იმედამდე 4 წლით ადრე, ობი-ვანი ჩნდება საპილოტე სერიაში როგორც ჰოლოგრამა. მესამე სეზონში პროტაგონისტი ეზრა ბრიჯერი იგებს, რომ ობი-ვანი ცოცხალია ტატუინზე, როცა ობი-ვანს იპოვის დართ მოლიც. ეპიზოდში „ტყუპი მზები“ ობი-ვანი იპოვის უდაბნოში დაკარგულ ეზრას და ეუბნება, რომ მოლი მის გამოყენებას ცდილობდა. იმავე მომენტში მოლი თავს ესხმის მათ, კენობი ეზრას გაქცევას უბრძანებს. ობი-ვანი სასიკვდილოდ ჭრის მოლს მოკლე დუელის შედეგად, სიკვდილამდე მოლი კენობის ამცნობს, რომ იცოდა ლუკის არსებობის შესახებ და ამბობს, რომ ლუკი შურს იძიებს მათთვის. მოლის სიკვდილის შემდეგ კენობი შორიდან აკვირდება ლუკს.
აჯანყებულებში ობი-ვანს ახმოვანებს სტივენ სტანტონი, რომელმაც ჩაანაცვლა ჯეიმზ არნოლდ ტეილორი. აჯანყებულების შემქმნელი დეივ ფილონი, რომელიც პერსონაჟზე მუშაობდა კლონების ომებშიც თქვა, რომ იგი აპირებდა ივან მაკრეგორისთვის ეთხოვა პერსონაჟის გახმოვანება, თუმცა გადაიფიქრა.
ობი-ვან კენობი
ივან მაკგრეგორი დაუბრუნდა როლს სერიალში ობი-ვან კენობი Disney+-ში, სერიალის მოქმედებები მიმდინარეობს ორიგინალ და პრიქველ ტრილოგიებს შორის. სერიალის შესახებ ოფიციალურად ცნობილი გახდა 2019 წლის 23 აგვისტოს, D23 Expo-ზე. მაკგრეგორის თქმით, სერიალის გამოცხადებამ შვება მოჰგვარა, რადგან მანამდე, 4 წლის განმავლობაში ხალსის მოტყუება უწევდა, ასევე, განაცხადა, რომ სერიალი 6 ერთსაათიანი ეპიზოდისგან იქნებოდა შემდგარი. სერიალის რეჟისორია დებორა ჩოუ, ხოლო აღმასრულებელი პროდიუსერები ჩოუ და ჰოსეინ ამინი, რომელიც სიუჟეტის ავტორიცაა. აღმასრულებელ პროდიუსერებს შორისაა მაკგრეგორი, კეთლინ კენედი და ტრეისი სიუორდი. 2020 წელს, დისნეის ინვესტორთა დღესთან დაკავშირებით გამართულ ღონისძიებაზე ცნობილი გახდა, რომ სერიალში მონაწილეობას მიიღებდა და დართ ვეიდერის როლს დაუბრუნდებოდა ჰეიდენ კრისტენსენი და მისი სიუჟეტი „სითების შურისძიებიდან“ ათი წლის შემდეგ განვითარდებოდა. 2021 წლის მარტში ცნობილი გახდა, რომ გადაღებები აპრილში დაიწყებოდა და მსახიობებს შორის იქნებოდა ჯოელ ეჯერტონი, ბონი პისი, კუმაილ ნანჯიანი, ინდირა ვარმა, რუპერტ ფრენდი, ო'ში ჯექსონ ჯუნიორი, სუნგ კანგი, საიმონ კასელი და ბენი საფდი.
წიგნები და კომიქსები
ობი-ვან კენობი მოკლე ხნით ჩნდება რომანში „ბნელი მოციქული“ (Dark Disciple, 2015), რომელიც „კლონების ომის“ დაუმთავრებელ ეპიზოდებს ეფუძნება. მასში გაშლილია კენობის და განდგომილი ჯედაის, კუინლან ვოსის მეგობრობა.
„უკანასკნელი ჯედაის“ (2017) რომანიზაციაში, რომლის ავტორია ჯეისონ ფრაი, ლუკს, ძალასთან შეერთების მომენტში კენობის ხმა ესმის: „let go“.
Marvel Comics-ის ხუთი გამოცემისგან შემდგარი მინისერია „ობი-ვანი და ანაკინი“ (Obi-Wan and Anakin) ეხება სათაურში მოხსენიებულ პერსონაჟებს I და II ეპიზოდებს შორის პერიოდში. 2015 წლის კომიქსში ლუკ სკაიუოკერი ტატუინზე, ობი-ვანის მიტოვებულ საცხოვრებელში მიდის და იქ დღიურს აღმოაჩენს, რომელშიც ობი-ვანის წარსული თავგადასავლებია მოთხრობილი.
ობი-ვანი მთავარი პერსონაჟია კლაუდია გრეის რომანისა „ოსტატი და შეგირდი“ (Master and Apprentice, 2019), რომლის სიუჟეტიც I ეპიზოდზე ადრე ვითარდება. წიგნში დეტალურადაა მოთხრობილი მისი ურთიერთობა თავის ოსტატთან, ქუაი-გონ ჯინთან. ასევე, იგი მთავარი პერსონაჟია მაიკ ჩენის რომანისა „საძმო“ (Brotherhood, 2022), რომლის სიუჟეტიც კლონების ომის დასაწყისში ვითარდება. პერსონაჟის ცხოვრების ადრეულ წლებს და მისი მოწაფეობის პერიოდს ეხება კირსტენ უაითის რომანი „ვარსკვლავური ომები: პადავანი“ (Star Wars Padawan, 2022).
ლეგენდები
ობი-ვან კენობი ხშირად ჩნდება ვარსკვლავური ომების გაფართოებული სამყაროს კომიქსებსა და წიგნებში. ამაში შედის „კლონების ომამდე“ გამოსული ყველანაირი ნამუშევარი ეპიზოდური ფილმების გარდა, რომლებიც 2014 წლის აპრილში Disney-მ და Lucasfilm-მა „ლეგენდების“ სათაურის ქვეშ გააერთიანა და არაკანონიკურად გამოაცხადა.
წიგნები
ობი-ვანის ცხოვრება I ეპიზოდში განვითარებულ მოვლენებამდე მეტწილად მოტხრობილია ჯუდ უოტსონის სერიებში „ჯედაის შეგირდი“, რომელიც ქვაი-გონის მოწაფეობის დროს მის თავგადასავლებს შეეხება. რომანებიდან მნიშვნელოვანი მოვლენებია მისი ბრძოლა ბნელ ჯედაი ზანატოსთან და მისი პირველი დამოუკიდებელი მისია. უოტსონის სერიები „ჯედაის დავალება“ (Jedi Quest) მოგვითხრობს კენობის თავგადასავლებზე ანაკინთან ერთად III ეპიზოდამდე.
ობი-ვანის გმირობები კლონების ომამდე და ომის დროს მოთხრობილია რომანებში Outbound Flight, The Approaching Storm და The Cestus Deception.
ობი-ვანის ცხოვრება „სითების შურისძიებასა“ და „ახალ იმედს“ შორის ძირითადად მოთხრობილია ჯუდ უოტსონის სერიებში „უკანსკნელი ჯედაი“ (The Last of the Jedi). სიუჟეტი რესპუბლიკის დაცემიდან დაახლოებით ერთი წლის შემდეგ ვითარდება. მასში მოთხრობილია კენობის მიერ ჯედაების დიდი წმენდას გადარჩენილების ძებნის პროცესი, განსაკუთრებით, ანაკინის ყოფილი მოწინააღმდეგის, ფერუს ოლინის ძებნა. ასევე, ნაჩვენებია, თუ როგორ ეგუება კენობი განდეგილის ცხოვრებას ტატუინზე და ლუკის მეთვალყურეობას. ობი-ვანი აღმოაჩენს, რომ ვეიდერი კვლავ ცოცხალია მას შემდეგ, რაც მას ჰოლონეტზე, გალაქტიკის ოფიციალურ ჰოლოგრაფიულ მაუწყებლობაზე იხილავს.
ობი-ვანი ჩნდება რომანის Dark Lord: The Rise of Darth Vader ბოლო თავში, სადაც სიუჟეტი „სითების შურისძიებიდან“ ცოტა ხნის შემდეგ ვითარდება და სადაც ის შეიტყობს, რომ ვეიდერი მუსტაფარზე მომხდარ დუელს გადაურჩა.
ბევრ წიგნში, რომელიც „ჯედაის დაბრუნების“ შემდეგ განვითარებულ მოვლენებს ეხება, კენობი ძალის აჩრდილის სახით ჩნდება. რომანში The Truce at Bakura, იგი ლუკს აფრთხილებს საფრთხის შესახებ, რომელსაც სსი-რუუკი წარმოადგენს; The Lost City of the Jedi-ში იგი ლუკს იავინ IV-ზე არსებულ ჯედაების ქალაქისკენ გაუძღვება. რომენში „იმპერიის მემკვიდრე“ (Heir to the Empire) კენობი ლუკს ემშვიდობება და ეუბნება, რომ აჩრდილის ფორმიდან არსებობის უფრო მაღალ ფორმაში უნდა გადაინაცვლოს. გამომშვიდობებამდე ლუკი ეუბნება, რომ ობი-ვანი მისთვის მამასავით იყო, რაზეც კენობი პასუხობს, რომ ლუკი მასაც შვილივით უყვარდა.
Kenobi წარმოადგენს 2013 წლის 27 აგვისტოს გამოსულ რომანს, რომელშიც გადმოცემულია ტატუინის უდაბნოში კენობის ცხოვრების პირველი დღეები. მისი ავტორია ჯონ ჯექსონ მილერი,
ვიდეო თამაშები
ობი-ვან კენობი არაერთ ვიდეოთამაშში ჩნდება, რომელთა შორისაა:
• Battlefront II
• Disney Infinity 3.0
• Fortnite Battle Royale
• Lego Star Wars III: The Clone Wars
• Lego Star Wars II: The Original Trilogy
• Lego Star Wars: The Complete Saga
• Lego Star Wars: The Video Game
• Lego Star Wars: The Force Awakens
• Lego Star Wars: The Skywalker Saga
• Star Wars Battlefront II
• Star Wars Battlefront: Renegade Squadron
• Star Wars Episode III: Revenge of the Sith
• Star Wars: Empire at War
• Star Wars: Jedi Power Battles
• Star Wars: Obi-Wan
• Star Wars: Renegade Squadron
• Star Wars: The Clone Wars – Jedi Alliance
• Star Wars: The Clone Wars – Lightsaber Duels
• Star Wars: The Force Unleashed
• Super Star Wars
კომიქსები
Marvel-ის 1977 წლის კომიქსი „ვარსკვლავური ომები“, #24-ში გვხვდება კენობი რესპუბლიკის არსებობის პერიოდში.
პერსონაი გვხვდება Dark Horse Comics-ის არაერთ ნაწარმოებში, მათგან რამდენიმე კლონების ომის პერიოდს ეხება. კომიქსში Star Wars: Republic (1998–2006) ობი-ვანი სეპარატისტებს ებრძვის. მას იტაცებს და აწამებს ასაჟ ვენტრისი, შემდეგ კი ანაკინი გადაარჩენს („Hate & Fear“). მოგვიანებით, კენობი შეიპყრობს განდგომილ ჯედაი ოსტატ ქუინლან ვოსს („The Dreadnaughts of Rendili“). კომიქსების სიუჟეტის განმავლობაში კენობი სულ უფრო ეჭვით განეწყობა პალპატინის გეგმების და ანაკინზე მისი გავლენის გამო.
არაკანონიკურ ისტორიაში სახელწოდებით "Old Wounds", რომელიც Star Wars: Visionaries ფარგლებში გამოიცა (2005), სიუჟეტი „სითების შურისძიებიდან“ რამდენიმე წლის შემდეგ ვითარდება. ტატუინზე მყოფი ობი-ვანი ლუკის დასაცავად დართ მოლს დაუპირისპირდება. დუელი მთავრდება, როცა მოლს ოუენ ლარსი კლავს და კენობის აფრთხილებს, რომ ლუკისგან თავი შორს დაიჭიროს. ძალის დახმარებით, ობი-ვანი არწმუნებს ლუკს, რომ როცა დასჭირდება, ყოველთვის მის გვერდით იქნება.
კულტურული მნიშვნელობა
ორიგინალ ფილმზე ჟურნალმა Mad შექმნა პაროდია სახელწოდებით „ვარსკვლავური ღრიალები“ (Star Roars), რომელშიც გვევლინება პერსონაჟი სახელით „Oldie Von Moldie” („ობიანი ბებერი“). პერსონაჟს აქვს სინათლის ხმალი, რომელიც ელექტროკაბელით მუშაობს. შანხაის ღამის კლუბს, რომელიც ნაჩვენებია ფილმ „ინდიანა ჯონსი და ბედისწერის ტაძრის“ დასაწყისში, ეწოდება „ობი-ვანის კლუბი“ (ლუკასმა შექმნა როგორც „ვარსკვლავური ომების“, ასევე „ინდიანა ჯონსის“ სერიები). ანალოგიური სახელწოდებით არსებობდა რეალური კლუბი პეკინის ზიჰაის უბანში, თუმცა იგი დაიხურა 2010 წლის ზაფხულში. „სუპერ მარიო ძმების სუპერ შოუს“ ერთ-ერთი ეპიზოდი, „Star Koopa“ („ვარსკვლავური ომების“ პაროდია) ასევე შეიცავდა პაროდიას ობი-ვანის პერსონაჟზე სახელით „Obi-Wan Toadi“ („ობი-ვან გომბეშო“), ხოლო კინემატოგრაფიული სეგმენტი „Zenned out Mario“ შეიცავდა პაროდიას „Obi-Wan Cannoli“ სახელით. „Pinky and the Brain“ 1998 წლის ეპიზოდში „ვარსკვლავური უორნერები“ („Star Warners“, პაროდია ვარსკვლავურ ომებზე) პერსონაჟი Slappy Squirrel განასახიერებდა ობი-ვანის პაროდიას სახელით „Slappy Wanna Nappy“. „Family Guy“-ს („მეოჯახე ტიპი“) ეპიზოდში „ლურჯი მოსავალი“ ობი ვან კენობის პაროდიას ასრულებს ჰერბერტის პერსონაჟი. მოკლემეტრაჟიან ფილმში „Thumb Wars“ („ცერების ომები“) ობი-ვანის პერსონაჟი იშარჟება სახელით „Oobedoob Benubi“. ფილმში მისი სრული სახელია „Oobedoob Scooby-Doobi Benubi – გალაქტიკაში ყველაზე სულელური სახელი“. 1977 წლის „ვარსკვლავური ომების“ პაროდიაში „Hardware Wars” („აპარატურის ომები“), ობი-ვანის პაროდიას წარმოადგენს პერსონაჟი „Augie Ben Doggie“.
პაროდიული ჟანრის სიმღერაში „The Saga Begins“ („საგა იწყება“), რომელიც გამოშვებულ იქნა I ეპიზოდიდან („ფარული საფრთხე“) დაახლოებით ერთი თვის შემდეგ, „უცნაური ალ“ იანკოვიჩი მღერის აღნიშნული ფილმის იუმორისტულ მონახაზს, რომელიც გადმოცემულია ობი-ვანის პერსპექტივიდან. მელოდიად გამოყენებულია სიმღერა „American Pie“ („ამერიკული ნამცხვარი“).
2003 წელს ამერიკის კინოინსტიტუტმა განათავსა ობი-ვან კენობი 37-ე ადგილზე AFI-ს ასწლეულის ას გმირსა და ბოროტმოქმედს შორის, გმირთა კატეგორიაში. იგი, ასევე, დასახელებულია მესამე საუკეთესო „ვარსკვლავური ომების“ პერსონაჟად IGN-ის მიერ, ისევე, როგორც UGO Networks-ის ყველა დროის ერთ-ერთ ფავორიტ გმირად.
2004 წელს ლუბიჩის კომუნის საბჭომ (პოლონეთი) მიიღო რეზოლუცია, რითაც ობი-ვან კენობის სახელი მიენიჭა მის ერთ-ერთ ქუჩას გრაბოვეცში, რომელიც წარმოადგენს პატარა სოფელს ქალაქ ტორუნის მახლობლად. ქუჩას სახელი ეწოდა 2005 წელს. ქუჩის სახელის დაწერილი ფორმა Obi-Wana Kenobiego არის პოლონურ ენაზე არსებითი სახელის ნათესაობითი ფორმა: ობი-ვან კენობის (ქუჩა).
The Guardian-ის კარიკატურისტმა სტივ ბელმა გამოსახა ჯერემი კორბინი, ბრიტანეთის ლეიბორისტული პარტიის ყოფილი ლიდერი, ობი-ვან კენობის ვიზუალით.
იუან მაკგრეგორის პორტრეტები ობი-ვან კენობის როლში ხშირად ეშლებათ იესოს ხატებში.
სქოლიო
კატეგორია:ჯედაები კატეგორია:ვარსკვლავური ომების პერსონაჟები
ჰაჯიქენდი (მრავალმნიშვნელოვანი)
ჰაჯიქენდი შეიძლება აღნიშნავდეს:
Hotter than Hell (ალბომი)
Hotter Than Hell — ამერიკული მძიმე როკ-ჯგუფ Kiss-ის მეორე სტუდიური ალბომი. გამოვიდა 1974 წლის 22 ოქტომბერს. 500 000 გაყიდული ასლისთვის მას 1977 წლის 23 ივნისს ოქროს სტატუსი მიენიჭა. 1997 წელს გამოვიდა მისი რემასტერი.
ალბომმა „ბილბორდის“ 200-ეულში #100 პოზიციამდე მიაღწია, ჰიტური სინგლის გარეშე.
სქოლიო
კატეგორია:1974 წლის ალბომები კატეგორია:Casablanca Records-ის ალბომები კატეგორია:Kiss-ის ალბომები კატეგორია:ალბომები ჯონ ვან ჰამერსველდის გარეკანის დიზაინით
ალასკის ქედი
ალასკის ქედი (Alaska Range) — ქედი სამხრეთ ალასკაში, ჩრდილოეთ ამერიკის კორდილირების სისტემაში. სიგრძე დაახლოებით 1000 კმ, სიგანე 120 კმ-მდე. საშუალო სიმაღლე — 3000 მ, მაქსიმალური — 6193 მ (მწვერვალი დენალი, ჩრდილოეთ ამერიკის უმაღლესი წერტილი). ღერძულ ნაწილში აგებულია ინტრუზიული ქანებით, კერძოდ, გრანოდიორიტებით, ხოლო განაპირა ნაწილი — დანალექი ქანებით. ალასკის ქედი წარმოიქმნა იურულ პერიოდში. კალთები ციცაბო, კლდოვანი და ძლიერ დანაწევრებულია. ალასკის ქედი მნიშვნელოვანი კლიმატგამყოფია. გამყინვარების საერთო ფართობია 13900 კმ². დიდი მყინვარებია: კაჰილტნა (სიგრძე 76 კმ; ფართობი 580 კმ²), მალდროუ (სიგრძე 61 კმ; ფართობი 516 კმ²). ზოგიერთი მყინვარის ენა ჩამოდის 50-75 მ-მდე. ბევრია პულსაციური მყინვარი. სამხრეთი ტენიანი კალთები 800 მ სიმაღლემდე დაფარულია წიწვიანი ტყეებით, ზემოთ მუდმივი თოვლია, რომელიც ხეობის მყინვარებს ასაზრდოებს. ჩრდილოეთი კალთები შედარებით მშრალია, ტყის საზღვარი გადანაცვლებულია 1000-1100 მ-მდე, მის ზემოთ მთის ტუნდრაა.
სქოლიო
კატეგორია:აშშ-ის ქედები
ანდრიივკა (ჰოროდოკის რაიონი)
ანდრიივკა (Андріївка) — სოფელი უკრაინაში. მდებარეობს ხმელნიცკის ოლქის ჰოროდოკის რაიონში. 2013 წელს სოფლის მოსახლეობა 60 კაცს შეადგენდა.
რესურსები ინტერნეტში
კატეგორია:ჰოროდოკის რაიონის სოფლები (ხმელნიცკის ოლქი)
ქეთევან ირემაძე
ბიოგრაფია
1931 წელს წარმატებით დაამთავრა თბილისის სახელმწიფო უნივერსიტეტის ფილოლოგიის ფაკულტეტი და დაიწყო ლიტერატურული მოღვაწეობა. ხალას ნიჭთან ერთად გამოირჩეოდა უდიდესი შრომისმოყვარეობით. მან მკითხველს გააცნო რუსი და ევროპელი კასიკოსების ქმნილებები. მან ქართულად აამეტყველა აბატ პრევეტოს „მანონ ლესკო“, ბალზაკის „ოცდაათი წლის ქალი“, დიდროს „რამოს ძმისწული“, მერიმეს „კარმენი“, დიუმას „ქალი კამელიებით“, კოსტანის „ადოლფი“, ტანიანოვის „კიუხლია“ და სხვა. ქართულიდან რუსულად თარგმნა ეგნატე ნინოშვილის მოთხრობები.
მას დაწერილი აქვს მონოგრაფიები ბარბარე ჯორჯაძეზე, ნინო ორბელიანზე, ეკატერინე გაბაშვილზე, ჭოლა ლამთათიძეზე, შიო არაგვისპირელზე და სხვა.
დაკრძალულია მწერალთა და საზოგადო მოღვაწეთა დიდუბის პანთეონში.
ლიტერატურა
კატეგორია: ქართველი მწერლები კატეგორია:დაბადებული 1912 კატეგორია:გარდაცვლილი 1945 კატეგორია:დიდუბის პანთეონში დაკრძალულები
Maladjusted
Maladjusted — ინგლისელი ალტერნატიული როკ-მომღერალ და მუსიკოს მორისის მეექვსე სტუდიური ალბომი, გამოცემული 1997 წლის 11 აგვისტოს, ლეიბლზე Island. მისი პროდიუსერია სტივ ლილიუაიტი. ალბომის წარმატებას ხელი შეუწყო სინგლმა „Alma Matters“.
სქოლიო
კატეგორია:მორისის ალბომები კატეგორია:1997 წლის ალბომები კატეგორია:Island Records-ის ალბომები კატეგორია:ალბომები სტივ ლილიუაიტის პროდიუსერობით
ვასილ კაკაბაძე
ვასილ მიხეილის ძე კაკაბაძე (დ. 7 ოქტომბერი, 1888, ხონი — გ. 10 მარტი, 1968, თბილისი) — ქართველი ქიმიკოსი, მეცნიერების დოქტორი, პროფესორი, საქართველოს მეცნიერების დამსახურებული მოღვაწე.
ბიოგრაფია
დაწყებითი განათლება მიიღო ხონში, შემდეგ სწავლა განაგრძო როსტოვის საშუალო ტექნიკურ სასწავლებელში, ხოლო 1909-1916 წლებში ხარკოვის ტექნოლოგიური ინსტიტუტის სტუდენტია. ამ ხანებში აქტიურად მონაწილეობს სტუდენტურ მოძრაობაში, თანამშრომლობს ქართულ პრესაში.
ინსტიტუტის დამთავრების შემდეგვ. კაკაბაძე მუშაობას იწყებს სამხედრო გზების მშენებლობაზე ერზრუმის რაიონში. 1918 წლიდან საქართველოშია და მთელ ძალისხმევას ახმარს ჩვენში ტექნიკური განათლების სათანადო დონეზე დაყენების საქმეს: სათავეში უდგას ამიერკავკასიის პირველ ტექნიკურ სასწავლებელს, არის საქართველოს ტექნიკური საზოგადოების მდივანი. მისი აქტიური მონაწილეობით გაიხსნა თბილისის უნივერსიტეტში პოლიტექნიკური ფაკულტეტი, რომელიც 1929 წელს გამოეყო და გაფორმდა ინდუსტრიულ ინსტიტუტად. აქ იგი 15 წელიწადს ქიმიურ-ტექნიკურ ფაკულტეტს ხელმძღვანელობდა როგორც დეკანი, ზოლო სამი ათეული წლის მანძილზე განაგებდა კათედრას.
ვასილ კაკაბაძის მეცნიერული მემკვიდრეობა 250-ზე მეტ შრომას მოიცავს, ამასთანავე იყო საქართველოში ტექნიკური აზროვნების აქტიური პროპაგანდისტი და დიდი პოპულარიზატორი. კერძოდ მეცნიერის ქმედითი მონაწილეობით დაარსდა პირველი ქართული ტექნიკური ხასიათის ჟურნალი ტექნიკა და ცხოვრება, რომლის პირველი რედაქტორიც თვითონ იყო. დიდია ვ. კაკაბაძის ღვაწლი ქართული ტექნიკური ცნებების შემუშავებაში. იგი იყო ქართული ტექნიკური ტერმინოლოგიის კომისიის თავმჯდომარე, შემდგომ კი ყველა დარგობრივი თუ სხვა ტექნიკური ტერმინოლოგიური კომისიების უცვლელი წევრი.
1938 წლიდან გარდაცვალებამდე ვ. კაკაბაძე უცვლელად თავმჯდომარეობდა დ. მენდელეევის სახელობის საკავშირო ქიმიური საზოგადოების რესპუბლიკურ გამგეობას. დაჯილდოვებული იყო შრომის წითელი დროშის ორდენითა და მედლებით.
დაკრძალულია მწერალთა და საზოგადო მოღვაწეთა დიდუბის პანთეონში.
რესურსები ინტერნეტში
კატეგორია:ქართველი ქიმიკოსები კატეგორია:დაბადებული 7 ოქტომბერი კატეგორია:დაბადებული 1888 კატეგორია:გარდაცვლილი 10 მარტი კატეგორია:გარდაცვლილი 1968 კატეგორია:დიდუბის პანთეონში დაკრძალულები კატეგორია:ხონში დაბადებულები ვ
შალვა მოსიძე
შალვა მოსიძე (დ. 28 დეკემბერი, 1936, ქ. ჭიათურა) — ქართველი საგუნდო დირიჟორი, ქორმაისტერი, პედაგოგი. საქართველოს სახალხო არტისტი (1988), შოთა რუსთაველისა (2013) და ზაქარია ფალიაშვილის (1991) პრემიების ლაურეატი, ღირსების ორდენის ორგზის კავალერი (1996, 2013), ქ. გორის საპატიო მოქალაქე (1996). 2013 წელს დაჯილდოვდა საქართველოს მართლმადიდებელი ეკლესიის უმაღლესი ჯილდოთი - წმინდა გიორგის ოქროს ორდენით.
ბიოგრაფია
დაიბადა ქ. ჭიათურაში, გაიზარდა თბილისში, მუმლაძეების ოჯახში. „ნიჭიერთა ათწლედის“ დამთავრების შემდეგ, ჩააბარა თბილისის სახელმწიფო კონსერვატორიაში საგუნდო-სადირიჟორო ფაკულტეტზე (პედაგოგი: ვახტანგ ფალიაშვილი). კონსერვატორიის დასრულების შემდეგ, 1967 წელს განაწილებული იქნა პედაგოგად გორის მუსიკალურ სასწავლებელში, სადაც 1970 წელს (სანდრო კაჭარავასთან ერთად) დააარსა „გორის გოგონათა გუნდი“ (შემდგომში „გორის ქალთა გუნდი“).
1970-2013 წლებში, 43 წლის განმავლობაში იყო „გორის ქალთა გუნდის“ უცვლელი სამხატვრო ხელმძღვანელი და მთავარი დირიჟორი. ანსამბლთან ერთად საგასტროლოდ იყო საზღვარგარეთის არაერთ ქვეყანაში, მათ შორის საფრანგეთი, ესპანეთი, იაპონია, გერმანია, ირლანდია, დიდი ბრიტანეთი, მალტა, უნგრეთი, ბულგარეთი, სსრკ ყოფილი ქვეყნები. კოლექტივი ბევრი საერთაშორისო საგუნდო მუსიკის კონკურსის ლაურეატია, მონაწილეობს სხვადასხვა საერთაშორისო ფესტივალში, მისი რეპერტუარი მოიცავს როგორც ქართველი, ისე ევროპელი კომპოზიტორების ნაწარმოებებს. განსაკუთრებული აღნიშვნის ღირსია დირიჟორ შალვა მოსიძისა და კომპოზიტორების იოსებ კეჭაყმაძისა და ჯემალ ბეგლარიშვილის ნაყოფიერი შემოქმედებითი თანამშრომლობა.
2013 წელს, 77 წლის მაესტრომ გორის ქალთა გუნდის სამხატვრო ხელმძღვანელობა თავის მოწაფეს, თეონა ცირამუას გადასცა.
1976 წლიდან დღემდე, შალვა მოსიძე აქტიურ პედაგოგიურ მოღვაწეობას ეწევა თბილისის სახელმწიფო კონსერვატორიის საგუნდო-სადირიჟორი კათედრაზე. სხვადასხვა დროს იყო პედაგოგი, ასისტენტ-პროფესორი, ასოც.პროფესორი, მიმართულების ხელმძღვანელი, სრული პროფესორი. მისი მოწაფეებია: გიორგი ჟორდანია, არჩილ უშვერიძე, თეონა ცირამუა, ზვიად ბოლქვაძე, ნინო წიკლაური, სვიმონ ჯანგულაშვილი და სხვ. 1976-1985 წლებში ხელმძღვანელობდა კონსერვატორიის ქალთა გუნდს. ამჟამად თბილისის ყოვლადწმიდა სამების საკათედრო ტაძრის საპატრიარქო გუნდის კონსულტანტია.
1988 წელს მიენიჭა საქართველოს სახალხო არტისტის წოდება. ორჯერ (1996 და 2013) დააჯილდოვეს ღირსების ორდენით. 1996 წელს არჩეული იქნა გორის საპატიო მოქალაქედ. 2013 წელს დაჯილდოვდა საქართველოს მართლმადიდებელი ეკლესიის უმაღლესი ჯილდოთი — წმინდა გიორგის ოქროს ორდენით.
რესურსები ინტერნეტში
კატეგორია:ქართველი მუსიკოსები კატეგორია:ქართველი დირიჟორები კატეგორია:დაბადებული 1936 კატეგორია:საქართველოს სსრ-ის სახალხო არტისტები კატეგორია:ჭიათურის მუნიციპალიტეტში დაბადებულები კატეგორია:დაბადებული 28 დეკემბერი კატეგორია:შოთა რუსთაველის სახელობის პრემიის ლაურეატები
ნგაუ
გეოგრაფია
კუნძული ნგაუ მდებარეობს წყნარ ოკეანეში, ლომაივიტის კუნძულების ჯგუფში, დაახლოებით 90 კმ-ში აღმოსავლეთით კუნძულ ვიტი-ლევუდან. უახლოესი მატერიკი — ავსტრალია, მდებარეობს დაახლოებით 2800 კმ-ში.
გეოლოგიური თვალსაზრისით, კუნძულს აქვს შერეული ვულკანური და მარჯნული წარმოშობა. ნგაუს კუნძულის ფართობი შეადგენს დაახლოებით 140 კმ²-ს და შესაბამისად იგი ქვეყნის სიდიდით მეხუთე კუნძულია (ვიტი-ლევუს, ვანუა-ლევუს, ტავეუნის და კანდავუს შემდეგ). კუნძულის ზედაპირი მთიანია. უმაღლესი წერტილი ზღვის დონიდან შეადგენს 738 მეტრს.
ისტორია
კუნძულის პირველი ევროპელი აღმომჩენად ითვლება ბრიტანელი მოგზაური უილიამ ბლაი, რომელმაც იგი აღმოაჩინა 1789 წელს.
მოსახლეობა
კუნძულის მოსახლეობის რაოდენობა შეადგენს დაახლოებით 8 ათას ადამიანს, რომლებიც ცხოვრობენ 16 სოფელში და 11 პატარა დასახლებაში და განლაგებულები არიან სამ ოლქში.
ეკონომიკა
ეკონომიკის საფუძველს წარმოადგენს სოფლის მეურნეობა (უპირველეს ყოვლისა, კოპრის წარმოება).
სქოლიო
კატეგორია:ფიჯი კატეგორია:ფიჯის კუნძულები კატეგორია:წყნარი ოკეანის კუნძულები კატეგორია:ოკეანეთის კუნძულები
ნიკოლოზ იოსელიანი
ნიკოლოზ (ჯვებე) პავლეს ძე იოსელიანი (დ. 1 აგვისტო, 1894, კვათანა — გ. 9 მარტი, 1928, თბილისი) — ქართველი ზოოტექნიკოსი.
ბიოგრაფია
დაწყებითი განათლება მიიღო მშობლიური სოფლის სკოლაში. მალე ოჯახი გადავიდა თბილისში და ყმაწვილმა სწავლა განაგრძო ქართულ გიმნაზიაში. 1915 წელს შევიდა ხარკოვის სასოფლო-სამეურნეო ინსტიტუტში, რომელიც ვერ დაამთავრა ჯარში გაწვევის გამო. დემობილიზაციის შემდეგ სწავლასმოწყურებული ახალგაზრდა გერმანიაში გაემგზავრა და ჩაირიცხა ბონის აგრონომიულ აკადემიაში რომელიც დაასრულა 1921 წელს პირველი ხარისხის სწავლული აგრონომის წოდებით. შემდეგ სადოქტორო დისერტაციის მოსამზადებლად გადავიდა ქ. ჰალეში. აქ, ცნობილ პროფესორ ფროლიხთან წლინახევრის ნაყოფიერი მუშაობის შემდეგ წარმატებით დაიცვა დოქტორის სამეცნიერო ხარისხი.
ჯვებე იოსელიანი ერთ ხანს დარჩა გერმანიაში და მუშაობა განაგრძო ზოოლოგიის ცნობილ სპეციალისტთან პროფესორ გეკერთან. 1923 წელს სამშობლოში დაბრუნებული ღრმადგანათლებული ინტელიგენტი მიიწვიეს აგრონომიული ფაკულტეტის დოცენტად, მიანდვეს ზოოტექნიკის კათედრა, ხოლო შემდეგ სათავეში ჩაუდგა მის მიერვე დაარსებულ შინაურ ცხოველთა მომშენებლობასა და გენეტიკის კათედრას. იგი ფართო მეცნიერულ მუშაობას ეწეოდა მუხრანის სასწავლო მეურნეობაში, კათედრის სასწავლო-ექსპერიმენტულ ჯოგებში საფუძვლიანად შეისწავლა ცხოველთა ადგილობრივი ჯიშების გენოფონდი, ადგილობრივ ჯიშებთან შემოყვანილი ჯიშების შეჯვარება-შეგუებისა და სხვა მნიშვნელოვანი საკითხები.
1927 წელს ჯვებე იოსელიანი გადაიყვანეს საქართველოს სახელმწიფო მუზეუმის დირექტორის მოადგილედ, სადაც სამეცნიერო საქმიანობას განაგრძობდა იქვე, მუზეუმის ზოოლოგიის განყოფილებაში.
დაკრძალულია მწერალთა და საზოგადო მოღვაწეთა დიდუბის პანთეონში.
ლიტერატურა
კატეგორია: ქართველი ზოოტექნიკოსები კატეგორია:დაბადებული 1 აგვისტო კატეგორია:დაბადებული 1894 კატეგორია:გარდაცვლილი 9 მარტი კატეგორია:გარდაცვლილი 1928 კატეგორია:აბაშის მუნიციპალიტეტში დაბადებულები კატეგორია:დიდუბის პანთეონში დაკრძალულები
ალბოლოდუი
ალბოლოდუი (Alboloduy) — მუნიციპალიტეტი ესპანეთში, შედის ანდალუსიის ავტონომიური გაერთიანების ალმერიის პროვინციის ალპუხარა-ალმერიენსის კომარკის შემადგენლობაში. ფართობი — 70,0 კმ². მოსახლეობა — 616 კაცი (2020 წ.).
სქოლიო
კატეგორია:ალმერიის მუნიციპალიტეტები
ვლადიმერ კავსაძე
ბიოგრაფია
პატარა ლადოს და მის ძმას, მიხეილს ბიძამ გამოჩენილმა მომღერალმა და ლოტბარმა სანდრო კავსაძემ გაუღვიძა სიმღერის სიყვარული. 7 წლისა მიაბარეს თბილისის ერთ-ერთ პანსიონში. სიყმაწვილეში იგი გაიტაცა სპორტმა და სიმღერამ. მას ამეცადინებდა იმხანად თბილისში მცხოვრები იტალიელი მომღერალი ენრიკო ბორჯი. მეორე გიმნაზიის დამთავრების შემდეგ, გაემგზავრა მოსკოვის ვოკალური განათლების მისაღებად, სადაც ჩაირიცხა ოპერის თეატრში, მაგრამ მალე გადავიდა მოძრავ საოპერო დასში და გასტროლები დაიწყო რუსეთის ქალაქებში. ამ დასთან ერთად ლადო თბილისსაც ეწვია და საყოველთაო მოწონება დაიმსახურა. ამის შემდეგ ახალგაზრდა მომღერალი დიდი წარმატებით გამოდიოდა პეტერბურგის, კიევის, ტაშკენტის თეატრის სცენებზე. 1921 წლიდან მშობლიურ საოპერო თეატრშია, სადაც ასრულებს ალფრედის („ტრავიატა“), ალმავივას („სევილიელი დალაქი“), ლენსკის („ევგენი ონეგინი“), ვარსკვლავთმრიცხველის („ოქროს მამალი“), კოტეს და საქოს („ქეთო და კოტე“), შოთას („თქმულება შოთა რუსთაველზე“), მალხაზის („დაისი“), მასხარას („დარეჯან ცბიერი“) და სხვა პარტიებს.
ლადო კავსაძის ლამაზი ლირიკული ტენორი და მომხიბლავი სცენური გარეგნობა უზრუნველყოფდა მის მუდმივ წარმატებას.
ვოკალური კარიერის დასარულს იგი ხშირად გამოდიოდა ესტრადაზე. 1939 წლიდან თბილისის ფილარმონიის დირექტორი იყო, ხოლო 1942 წლიდან სიცოცხლის ბოლომდე მუშაობდა თბილისის ცირკის დირექტორად. დაჯილდოვებული იყო შრომის წითელი დროშისა და საპატიო ნიშნის ორდენებითა და მედლებით.
დაკრძალულია მწერალთა და საზოგადო მოღვაწეთა დიდუბის პანთეონში.
რესურსები ინტერნეტში
კატეგორია: ქართველი მომღერლები კატეგორია:დაბადებული 7 იანვარი კატეგორია:დაბადებული 1886 კატეგორია:გარდაცვლილი 30 ნოემბერი კატეგორია:გარდაცვლილი 1953 კატეგორია:თბილისის ფილარმონიის დირექტორები კატეგორია:თბილისის ცირკის დირექტორები კატეგორია:დიდუბის პანთეონში დაკრძალულები კატეგორია:საქართველოს სსრ-ის სახალხო არტისტები კატეგორია:საპატიო ნიშნის ორდენის კავალრები კატეგორია:შრომის წითელი დროშის ორდენის კავალრები
შიოშვილი
საკუთარი სახელი შიოშვილი შეიძლება აღნიშნავდეს ერთ-ერთ შემდეგ პიროვნებათაგანს:
კატეგორია:ქართული გვარები
ირაკლი ტაკიძე
ირაკლი ტაკიძე (დ. 2 თებერვალი, 1992) — ქართველი ფეხბურთელი, ქობულეთის „შუქურას“ ნახევარმცველი.
რესურსები ინტერნეტში
კატეგორია:დაბადებული 1992 კატეგორია:ქართველი ფეხბურთელები კატეგორია:ოზურგეთის მერცხალის ფეხბურთელები კატეგორია:ქობულეთის შუქურას ფეხბურთელები კატეგორია:დაბადებული 2 თებერვალი კატეგორია:ეროვნული ლიგის ფეხბურთელები
ჩეხი ძმები
ჩეხი ძმები, ბოჰემიელი ძმები (მორავიაში — მორავიელი ძმები;, Unitas Fratrum) — ჩეხური რელიგიური სექტა, შეიქმნა XV საუკუნის შუა წლებში ტაბორიტების დამარცხების შემდეგ. ჩამოყალიბდა რომის პაპისგან დამოუკიდებელ საეკლესიო ორგანიზაციად. ჩეხი ძმების პირველი თემები გაჩნდა 1457 წელს კუნვალდში. ქადაგებდნენ სიღარიბეს, მორჩილებას, სიბოროტის შემწყნარებლობას, უარყოფდნენ საერო ცხოვრებას. თავდაპირველად ჩეხი ძმების თემებში გლეხები და ხელოსნები ერთიანდებოდნენ, შემდეგ შეძლებული მოქალაქეები, რაინდები და პაპებიც შედიოდნენ. XV საუკუნის ბოლოდან ქადაგებდნენ განათლების გავრცელებას: აარსებდნენ სკოლებს, სტამბებს. ჩეხიის 1618-20 წლების აჯანყების ჩახშობის შემდეგ ჩეხი ძმები გაანადგურეს და ვინც გადარჩა, მორავიაში გადაასახლეს.
ცალკეული
ცალკეული — ფილოსოფიური კატეგორია, რომელიც აღნიშნავს ერთეულ, ინდივიდუალურ გრძნობად-კონკრეტულ, სივრცესა და დროში შემოსაზღვრულ, განუმეორებელ თავისებურებათა მქონე ნივთებსა და მოვლენებს. ცალკეული შეიძლება მოიცავდეს ერთ საგანსაც და საგანთა სიმრავლესაც.
ლიტერატურა
კატეგორია:ფილოსოფიური კატეგორიები
სარდარაპატის ბრძოლა
სარდარაპატის ბრძოლა (Սարդարապատի ճակատամարտ; Sardarapat Savaşı) — პირველი მსოფლიო ომის ბრძოლა. გაიმართა 1918 წლის 21-29 მაისს დღევანდელი სომხეთის ტერიტორიაზე სარდარაპატთან ერთი მხრივ სომხეთის რეგულარული არმიის ნაწილებსა და, მეორე მხრივ თურქეთის არმიას შორის. ბრიტანელი ისტორიკოსის კრისტოფერ უოლკერის თქმით თუკი ბრძოლაში სომხები წააგებდნენ, სრულიად შესაძლებელი იყო სიტყვა სომხეთი შემონახულიყო, როგორც ისტორიული გეოგრაფიის ტერმინი.
ბრძოლის მიმდინარეობის დროს 1918 წლის 28 მაისს, თბილისში, გამოცხადდა სომხეთის დემოკრატიული რესპუბლიკის დამოუკიდებლობა. 1968 წლის 26 მაისს ბრძოლის 50-ე წლისთავზე, სარდარაპატთან აღიმართა მემორიალი.
სქოლიო
კატეგორია:სომხეთის ისტორია კატეგორია:ოსმალეთის ბრძოლები კატეგორია:პირველი მსოფლიო ომის ბრძოლები
Dressed to Kill (ალბომი)
Dressed to Kill — ამერიკული მძიმე როკ-ჯგუფ Kiss-ის მესამე სტუდიური ალბომი. გამოვიდა 1975 წლის 19 მარტს. ჩაწერილია Casablanca Records-ის პრეზიდენტ ნილ ბოგარტის პროდიუსერობით, ვინაიდან ლეიბლის ფინანსური მდგომარეობის გამო პროფესიონალი პროდიუსერის დაქირავება ვერ მოხერხდა.
სქოლიო
კატეგორია:1975 წლის ალბომები კატეგორია:Casablanca Records-ის ალბომები კატეგორია:Electric Lady Studios-ში ჩაწერილი ალბომები კატეგორია:Kiss-ის ალბომები კატეგორია:ალბომები ნილ ბოგარტის პროდიუსერობით
ქაშუნი
ქაშუნი (Քաշունի) — სოფელი სომხეთში, სიუნიქის პროვინციაში. მდებარეობს ზღვის დონიდან 1 850 მეტრზე. 2008 წლის მონაცემებით, მოსახლეობა 30 ადამიანს შეადგენდა, სიმჭიდროვე 4.2 ადამიანი კმ²-ზე. ფართობი 7.15 კმ²-ია.
რესურსები ინტერნეტში
კატეგორია:სიუნიქის პროვინციის სოფლები
ალაბია (ესპანეთი)
ალაბია (Alhabia) — მუნიციპალიტეტი ესპანეთში, შედის ანდალუსიის ავტონომიური გაერთიანების ალმერიის პროვინციის ალპუხარა-ალმერიენსის კომარკის შემადგენლობაში. ფართობი — 16,0 კმ². მოსახლეობა — 671 კაცი (2020 წ.).
სქოლიო
კატეგორია:ალმერიის მუნიციპალიტეტები
ბეჟათუბნის განძი
ბეჟათუბნის განძი — ძვ. წ. XI-X საუკუნეების ბრინჯაოს ნივთების განძი. აღმოჩენილია 1928 წელს სოფელ ბეჟათუბანში (ხარაგაულის მუნიციპალიტეტი). ფილებისაგან შეკრულ პატარა ქვის ყუთში (0,35X0,40 მ) აღმოჩნდა აღმოსავლეთ ამიერკავკასიური ტიპის 5 ცული და სპილენძის ზოდის სამი ნატეხი. ამ ნივთებიდან საქართველოს სახელმწიფო მუზეუმში ინახება 3 ცული და ზოდის სამივე ნატეხი.
ლიტერატურა
კატეგორია:საქართველოში აღმოჩენილი განძები
ალამა-დე-ალმერია
ალამა-დე-ალმერია (Alhama de Almería) — მუნიციპალიტეტი ესპანეთში, შედის ანდალუსიის ავტონომიური გაერთიანების ალმერიის პროვინციის ალპუხარა-ალმერიენსის კომარკის შემადგენლობაში. ფართობი — 26,0 კმ². მოსახლეობა — 3641 კაცი (2020 წ.).
სქოლიო
კატეგორია:ალმერიის მუნიციპალიტეტები
ფრონტისპისი
thumb|ფრიდრიხ შილერის „დონ კარლოსის“ პირველი გამოცემის ფრონტისპისი ფრონტისპისი (frontispice; frons, ნათესაობით ბრუნვაში frontis - შუბლი, spicio – ვუყურებ) — წიგნის ილუსტრაცია, რომელსაც ათავსებენ სატიტულო ფურცლის განაშალის მარცხენა მხარეზე. ფრონტისპისი შეიძლება იყოს წიგნის ავტორის პორტრეტი, ნაწარმოების იდეის ამსახველი ნახატი, საკვანძო ეპიზოდის ილუსტრაცია და სხვა.
ლიტერატურა
კატეგორია:წიგნების გაფორმება
ბალჩიკის თემი
ბალჩიკის თემი (Община Балчик) — თემი ჩრდილო-აღმოსავლეთ ბულგარეთში. შედის დობრიჩის ოლქში. თემის მოსახლეობაა 22 001 ადამიანი, ხოლო ფართობი შეადგენს 524.15 კმ²-ს. მოიცავს 22 დასახლებულ პუნქტს. ადმინისტრაციული ცენტრია ქალაქი ბალჩიკი.
რესურსები ინტერნეტში
კატეგორია:დობრიჩის ოლქის თემები კატეგორია:ბულგარეთის თემები
ბაიაჰმადიურდი
ბაიაჰმადიურდი (Bəyəhmədyurd) — სოფელი აზერბაიჯანში, ხიზის რაიონში. სოფლის მოსახლეობა შეადგენს 315 კაცს.
რესურსები ინტერნეტში
კატეგორია:ხიზის რაიონის სოფლები
ხდრანცი
ხდრანცი (Խդրանց) — სოფელი სომხეთში, სიუნიქის პროვინციაში. მდებარეობს ზღვის დონიდან 1 050 მეტრზე. 2008 წლის მონაცემებით, მოსახლეობა 58 ადამიანს შეადგენდა, სიმჭიდროვე 8.8 ადამიანი კმ²-ზე. ფართობი 6.58 კმ²-ია.
რესურსები ინტერნეტში
კატეგორია:სიუნიქის პროვინციის სოფლები
ზვიად მეტრეველი
ზვიად მეტრეველი (დ. 28 ნოემბერი, 1985) — ქართველი ფეხბურთელი, თავდამსხმელი. უთამაშია ქობულეთის „შუქურას“, „ცხინვალის“, თბილისის „ლკომოტივის“, თბილისის „დინამოსა“ და ბოლნისის „სიონის“ რიგებში.
რესურსები ინტერნეტში
კატეგორია:დაბადებული 1985 კატეგორია:ქართველი ფეხბურთელები კატეგორია:გაგრას ფეხბურთელები კატეგორია:ცხინვალის ფეხბურთელები კატეგორია:თბილისის ლოკომოტივის ფეხბურთელები კატეგორია:თბილისის დინამოს ფეხბურთელები კატეგორია:ბოლნისის სიონის ფეხბურთელები კატეგორია:ქობულეთის შუქურას ფეხბურთელები კატეგორია:დაბადებული 28 ნოემბერი კატეგორია:თბილისის მერანის ფეხბურთელები კატეგორია:რუსთავის მეტალურგის ფეხბურთელები
ხოსტი
ხოსტი (خوست, ) — ქალაქი ავღანეთის აღმოსავლეთ ნაწილში. მდებარეობს ხოსტის პროვინციაში და წარმოადგენს მისსავე ადმინისტრაციულ ცენტრს. ქალაქის მოსახლეობა 2006 წლის მონაცემებით შეადგენს 133 700 კაცს.
რესურსები ინტერნეტში
კატეგორია:ავღანეთის ქალაქები
შალვა შიოშვილი
შალვა ალექსანდრეს ძე შიოშვილი (დ. 20 სექტემბერი, 1918, თბილისი — გ. 27 ნოემბერი, 2003) — ქართველი საბჭოთა კინოოპერატორი. საქართველოს სსრ ხელოვნების დამსახურებული მოღვაწე (1967). სკკპ-ის წევრი 1965-დან.
ბიოგრაფია
1939 წელს დაამთავრა „სახკინმრეწვთან“ არსებული ორწლიანი საოპერატორო კურსები. 1935 წლიდან მუშაობს საქართველოს სამეცნიერო-პოპულარულ და დოკუმენტური ფილმების სტუდიაში. გადაღებული აქვს ფილმები: „აილამა“ (1947), „თუჯი“ (1964), „გარეჯის მღვიმეები“ (1965), „დაბრუნება ბგერათა სამყაროში“ (1965; პრემია და დიპლომი კიევის II საერთაშორისო ფესტივალზე, 1966), „გამოძახილი“ (1966; დიპლომი თბილისში ამიერკავკასიის რესპუბლიკების და უკრაინის I კინოფესტივალზე, 1967), „ნიკორწმინდა“ (1977) და სხვა.
რესურსები ინტერნეტში
კატეგორია:დაბადებული 20 სექტემბერი კატეგორია:დაბადებული 1918 კატეგორია:გარდაცვლილი 27 ნოემბერი კატეგორია:გარდაცვლილი 2003 კატეგორია:ქართველი კინოოპერატორები
ფარცხანაყანევის სამაროვანი
ფარცხანაყანევის სამაროვანი — ელინისტური ხანის სამაროვანი ქუთაისის სამხრეთ-დასავლეთით 14 კმ-ზე. 1937 წელს მიხეილ ივაშჩეკომ გათხარა ძვ. წ. III საუკუნის 14 ქვევრსამარხი, რომლებიც 3 ჯგუფად იყო განლაგებული. ქვევრსამარხები ჩაფლული იყო ორმოში (1,5×1 მ) და უმეტესად ყელი სამხრეთით ჰქონდა. დასაკრძალავი ქვევრები (სიმაღლე დაახლოებით 1 მ, დიამეტრი 1 მ) სიგრძივ ღერძზე 2 ნაწილად იყო გახერხილი, ერთ-ერთს სახურავად იყენებდნენ. ქვედა ნაწილს 1-3 ნახვრეტი უკეთდებოდა წვიმის წყლის დასაწრეტად, დასამაგრებლად ქვები ჰქონდა შემოწყობილი. ყელი დაცული იყო დიდი რიყის ქვით და ზევიდან მოზრდილი ჭურჭლის (ამფორის ან სახვა) ძირის ნაწილი ეხურა. მიცვალებული ალბათ გვერდზე იწვა, ხელფეხმოკეცილი (ძვლები ცუდადაა დაცული). ჩატანებული ჰქონდათ კოლხური ტიპის ხელადები, კოჭბები და ქუსლიანი ჯამები, ბრინჯაოს რკალშეზნექილი სამაჯურები, ფარაკიანი ბეჭდები, ცილინდრული ზარაკები, ბრინჯაოს და ვერცხლის რგოლ-საყურეები, ვერცხლის მონეტები (კოლხური თეთრი), მინისა და პასტის სხვადასხვა ტიპის მძივები.
ადგილ რუხის ტყეში გათხარეს (ა. კალანდაძე) რამდენიმე ქვევრსამარხი, ერთიც შემთხვევით აღმოჩნდა, რომელიც საინტერესო არქეოლოგიურ მასალას შეიცავს.
1929 წელს სოფელ ფარცხანაყანევში აღმოჩნდა ბრინჯაოს კოლხური ცული და 4 სეგმენტისებული იარაღი, რომელსაც განძისეულად თვლიან (დ. ქორიძე).
ლიტერატურა
კატეგორია:წყალტუბოს მუნიციპალიტეტის არქეოლოგიური ძეგლები
პანტელეიმონ შიოშვილი
პანტელეიმონ შიოს ძე შიოშვილი (დ. 3 ივლისი, 1906, სოფ. ნინოწმინდა, ახლანდელი საგარეჯოს მუნიციპალიტეტი — გ. 2001) — ქართველი, საბჭოთა გვარდიის გენერალ-მაიორი (1953). სკკპ წევრი 1929-დან.
ბიოგრაფია
დაამთავრა 1927 წელს თბილისის ქართული გაერთიანებული სამხედრო სკოლა, 1937 წელს მ. ფრუნზეს სახელობის სამხედრო აკადემია, 1941 წელს კ. ვოროშილოვის სახელობის გენშტაბის აკადემია.
1941–1945 წლებში დიდი სამამულო ომის დროს სხვადასხვა ფრონტზე არმიების შტაბის დაზვერვის განყოფილების უფროსი იყო. 1945 წელს მონაწილეობდა შორეულ აღმოსავლეთის კამპანიაში იაპონიის კვანტუნის არმიის განადგურებაში.
დაჯილდოებულია ლენინის ორდენითა და მედლებით.
ლიტერატურა
კატეგორია:ქართველი გენერალ-მაიორები კატეგორია:დაბადებული 3 ივლისი კატეგორია:დაბადებული 1906 კატეგორია:გარდაცვლილი 2001 კატეგორია:ლენინის ორდენის კავალრები კატეგორია:საგარეჯოს მუნიციპალიტეტში დაბადებულები
ქარამლი (მრავალმნიშვნელოვანი)
ქარამლი შეიძლება აღნიშნავდეს:
კანდავუს კუნძულები
კანდავუს კუნძულები (Kadavu Group) — კუნძულების ჯგუფი ფიჯის რესპუბლიკაში, წყნარ ოკეანეში. ადმინისტრაციულად კუნძულები შედიან აღმოსავლეთის ოლქის კანდავუს პროვინციის შემადგენლობაში.